In nomine Domini et Salvatoris nostri Jesu Christi, quem jam venisse credimus pro salute hominis perditi, et iterum expectamus venturum ad judicandum mundum, audiant presentes et futuri seriem hujus descriptionis. Congruum quippe est et acceptabile Deo omnipotenti, ut quamdiu in hoc corpore sumus et a Domino perigrinamur, aliquid operemur pro remedio anime nostre, que, corpore deficiente, vitam expectat immortalem. Reminisci debemus Psalmi[s]te dicentis quoniam: «Vanitas est omnis homo vivens», certe que vanitas major esse potest, quam vivere cum labore et suo creatori in presenti non obedire, et post ad inferni claustra descendere? Est etiam alia conditio inter divites et pauperes constituta, quam pauperes in sua paupertate deficiunt. De divitibus scriptum est quia: «Tesaurizant et ignorant cui congregant ea.» Et iterum audivimus quia: «Potentes potenter tormenta pacientur.» Propterea ego Semena Monios, simul cum sobrinis meis: Sancia Roiz et Major Roiz, et cum filiis comitis Fernandi et comitisse domine Enderquine, et cum abbate domno Petro, pro animabus nostris et pro animabus comitis Monionis et uxoris sue, comitisse domine Majoris, et pro anima comitis Rodrici, et pro animabus fratrum nostrorum, et sororum nostrarum, et pro animabus omnium aliorum parentum nostrorum in hoc monasterio et in aliis monasteriis quiescentium et pro anima abbatis Johannis et omnium parentum suorum, qui fundavit istud monasterium, simul cum comite domino Monione, decrevimus facere hoc quod sequitur. Quoddam monasterium tenebamus jure hereditario Sancte Crucis consecratum, et in Castanneda, juxta ripam fluminis quod vocatur Pisuenna. Nos ergo positi in Ispania, audivimus famam loci Cluniacensis et domni Poncii abbatis et sancte illius congregationis, qualiter constituti in Dei servitio, sub disciplina regulari vivunt, et ad celestia sine tedio tendunt. Propterea ego domina Semena, cum supradictis sobrinis meis, tam viris quam mulieribus, concedimus monasterium suprascriptum Sancte Crucis de Castanneda, cum omni integritate sua, et quantum ad ipsum locum pertinet: hoc est monasterium cum villis suis, et cum suis antiquioribus terminis, scilicet montibus, collibus, silvis, pratis, pascuis atque paludibus, terras et vineas, cultas et incultas, ortos, molendinos, aquas, fontes, piscarias, introitus et exitus. Et sicut tenemus, ita de nostro jure tollimus et cartam testamenti facimus, et tradimus sacro altario beatorum apostolorum Petri et Pauli loci Cluniacensis, ita ut nullus ex nobis vel ex omni nostra progenie ibi partem aut rationem habeat vel requirat. Et ita damus istum locum, ut non intret ibi saio ne pro homicidio, neque pro fossaderia, neque pro anuba, neque pro castelaria, neque pro ulla causa, neque pro angaria regis. Ita damus sacro altario suprascripto, et tibi, domno Pontio abbati, et fratribus Deo ibidem servientibus, ut ex nos viventes mereamur longevam salutem cum remedio animarum nostrarum, et requiem sempiternam parentes nostri possideant. Vos autem exhortamur ut ab odierna die et deinceps ipsum locum jure hereditario possideatis, et habeatis licentiam de illo facere quodcumque volueritis. Quod si aliquis ex nostris vel extraneis, seductus mala cupiditate, in aliquo tempore hoc testamentum destruere voluerit et hanc donationem irritam facere, pereat cum eis qui Dominum glorie crucifixerunt in eterna dampnatione, et pro dampno temporali C libras auri persolvat, et quod facere ausus est nullo modo valeat, et testamentum presens roboretur in secula seculorum. Facta series hujus scripture IIa feria, XII kalendas octobris, era C. LVIII post M, regnante regina Urraca in Legione et filio suo Ildefonse in Toleto, Bernardo archiepiscopo in Toleto, Didaco episcopo in Legione, Pelagio episcopo in Oveto, Petro episcopo in Palentia, Semeno electo in Burgis. Et ego Semena Monios, simul cum sobrinis meis suprascriptis, hanc cartam testamenti, postquam fieri jussimus et legere audivimus, manibus nostris signantes roboravimus. Comes Petrus Eldara(?) confirmavit. Rodricus Gonsalvis de Asturiis confirm. Gonsalvus Pelais confirm. Comes Suarius confirm. Alfonso Fannis confirm. Gonsalvo Gonsalvis confirm. Petro Roiz confirm. Gutiere Roiz confirm. Monio Dias confirm. Martin Alfonso confirm. Fernando Alvares confirm. Abbas Martinus de Sancta Juliana confirm. Abbas Alfonsus de Sancte Emeterii confirm. Abbas Martinus de Sancta Maria de Portu confirm. Cit et Bellit, testes. Martinus Salvatoris scripsit.